b'\n_START_ARTICLE_\nViborg HK\n_START_SECTION_\nIstoric\n_START_PARAGRAPH_\nClubul a fost fondat \xc3\xaen 1936, dar abia \xc3\xaen 1989 echipa feminin\xc4\x83 de senioare a promovat \xc3\xaen prima lig\xc4\x83 din campionatul danez. Managerul echipei din acea vreme era Ulrik Wilbek, care a devenit ulterior managerul echipei na\xc8\x9bionale a Danemarcei. Printre juc\xc4\x83toarele cunoscute din acea perioad\xc4\x83 se num\xc4\x83r\xc4\x83 Anja Andersen \xc8\x99i portarul Susanne Munk Lauritsen._NEWLINE_Dup\xc4\x83 promovarea \xc3\xaen prima lig\xc4\x83, Viborg HK a cunoscut un succes deosebit, c\xc3\xa2\xc8\x99tig\xc3\xa2nd de 13 ori Campionatul na\xc8\x9bional, \xc3\xaentre 1994-2010. Doar de dou\xc4\x83 ori \xc3\xaen aceast\xc4\x83 perioad\xc4\x83 echipa s-a clasat mai jos de locul trei din lig\xc4\x83. Pe 22 mai 2010, dup\xc4\x83 adjudecarea celui de-al 13-lea titlu de Campioan\xc4\x83 a Danemarcei, Viborg HK a devenit clubul cu cele mai multe titluri c\xc3\xa2\xc8\x99tigate din istoria Ligii Feminine Daneze de Handbal, surclas\xc3\xa2nd echipa FIF, cu 12 titluri c\xc3\xa2\xc8\x99tigate. \xc3\x8empreun\xc4\x83 cu H.G. Handball din liga masculin\xc4\x83, Viborg HK este \xc3\xaen acest moment clubul cu cele mai multe titluri c\xc3\xa2\xc8\x99tigate din istorie \xc3\xaen campionatul na\xc8\x9bional danez._NEWLINE_\xc3\x8en plus, Viborg HK este singura echip\xc4\x83 din liga feminin\xc4\x83, cu excep\xc8\x9bia Slagelse DT, care termin\xc4\x83 un sezon c\xc3\xa2\xc8\x99tig\xc3\xa2nd toate cele 22 de meciuri din liga na\xc8\x9bional\xc4\x83. Acest lucru s-a \xc3\xaent\xc3\xa2mplat \xc3\xaen sezonul 2008/2009. De asemenea, echipa din Viborg este singura din Danemarca ce a c\xc3\xa2\xc8\x99tigat 28 de meciuri consecutiv._NEWLINE_\xc3\x8en competi\xc8\x9biile europene, echipa a ajuns \xc3\xaen finale \xc3\xaen dese r\xc3\xa2nduri \xc8\x99i a c\xc3\xa2\xc8\x99tigat multe titluri, cel mai important dintre ele fiind \xc3\xaen Liga Campionilor EHF Feminin, pe care a c\xc3\xa2\xc8\x99tigat-o \xc3\xaen 2006, 2009 \xc8\x99i 2010. Viborg este, \xc3\xaencep\xc3\xa2nd din 2010, cel mai de succes club de handbal danez \xc8\x99i al patrulea cel mai de succes club de handbal din istoria Ligii Campionilor EHF Feminin, cu 3 medalii de aur \xc8\x99i 2 medalii de argint, devansat doar de RK Radni\xc4\x8dki Belgrad, cu 3 medalii de aur \xc8\x99i 4 medalii de argint, Hypo Nieder\xc3\xb6sterreich cu 8 medalii de aur \xc8\x99i 5 medalii de argint, \xc8\x99i Spartak Kiev, cu un total de 13 medalii de aur \xc8\x99i 2 de argint._NEWLINE_\xc3\x8encep\xc3\xa2nd din 2010, clubul danez a devenit clubul cu cele mai multe victorii \xc3\xaen istoria Cupei EHF Feminin, cu trei titluri._NEWLINE_Data de 30 mai 2009 a devenit cel mai mare triumf pentru echipa feminin\xc4\x83 a clublului. Nu doar c\xc4\x83 Viborg HK a c\xc3\xa2\xc8\x99tigat cel de-al 12-lea titlu na\xc8\x9bional, dar a devenit prima echip\xc4\x83 de handbal danez\xc4\x83, at\xc3\xa2t la feminin c\xc3\xa2t \xc8\x99i la masculin, care a c\xc3\xa2\xc8\x99tigat toate titlurile majore (Tripla) \xc3\xaen acela\xc8\x99i sezon competi\xc8\x9bional: Cupa Danemarcei, Liga Campionilor EHF Feminin \xc8\x99i Campionatul Danez._NEWLINE_Cu toate acestea, \xc3\xaen sezonul european 2010/2011 Viborg era nevoit\xc4\x83 s\xc4\x83 \xc3\xaenving\xc4\x83 cu cel pu\xc8\x9bin 9 goluri pe Dinamo Volgograd pentru a se califica \xc3\xaen Grupele Principale ale Ligii Campionilor EHF. Echipa n-a reu\xc8\x99it dec\xc3\xa2t 7 goluri \xc3\xaen plus, a\xc8\x99a c\xc4\x83 nu va fi capabil\xc4\x83 s\xc4\x83-\xc8\x99i apere titlul c\xc3\xa2\xc8\x99tigat \xc3\xaen 2010 la Bucure\xc8\x99ti, \xc3\xaen fa\xc8\x9ba campioanei Rom\xc3\xa2niei, Oltchim._NEWLINE_Echipa masculin\xc4\x83 nu se poate totu\xc8\x99i l\xc4\x83uda cu aceste succese. Abia \xc3\xaen 1998 a reu\xc8\x99it promovarea \xc3\xaen Liga Danez\xc4\x83 de Handbal. De atunci, cel mai bun rezultat a fost un loc doi, ob\xc8\x9binut \xc3\xaen 2007.'